**ესტაფეტა**

(ქორეოგრაფიული პიესა)

მოქმედი პირები:

გოგო

პაპა

მამა

შვილი

ხალხი

სურათი 1

**ღამე. ლამფის შუქით განათებული მწირად გაწყობილი ოთახი. გოგო ხის დაფაზე დანით ბოსტნეულს ჭრის. ისმის დანის რიტმული რაკუნი. გოგო ღიღინებს. კარზე კაკუნია. იღება კარი. შემოდის უცნაურად დაგრეხილი თეთრწვერა პაპა.**

გოგო *(დარბაზს)*: ღამით პაპა მოვიდა!.. დაგრეხილი ჩამოჯდა ჯორკოზე და ზურგი ღუმელს მიუშვირა!

**პაპა ჯორკოზე ჯდება და ხელისგულებს ითვალიერებს.**

გოგო: ზურგს ითბობდა!.. ხელისგულებზე ისე იყურებოდა, თითქოს იქიდან რაღაცის ამოკითხვა სურდა! მახსოვს, ასე ადრე გაზეთს ჩაჩერებოდნენ ხოლმე... ან წიგნს!.. აქ ჯერ არცერთი გვაქვს და არც მეორე!.. იმედია, მხოლოდ ჯერჯერობით!.. შეიძლება, სამუდამოდაც!.. ეს სიტყვაც ხომ სულ სხვანაირად ჟღერს აქ. “სა-მუ-და-მოდ”... “სა-მუ-და-მოდ”... *(პაპას)* ახლა რაღა მოხდა, ჰა, პაპა?

პაპა *(ხელისგულებს წყვეტს მზერას)*: ძროხებიც აღარ ზმუიან!

გოგო: მერე?

პაპა*(ხელისჩაქნევით)*: რაღა მერე?!.. რაღა დარჩა?.. ძაღლი აღარ ყეფს, კატა აღარ კნავის, ქათამი აღარ კაკანებს, ღორი, ვირი, ცხენიც... ყველა ჩუმადაა! ხომალდიც რა ხანია აღარ ჩამოფრენილა!.. მეც ნახე, როგორ დავიგრიხე ერთ ღამეში! რამე ცუდი ამბავი ხომ არაა იქით? *(პაპა ზევით იხედება)*

გოგო: აბა მე საიდან უნდა ვიცოდე, პაპა, ეგეთები?..

პაპა: უნდა იცოდე, გოგო!.. შენ ყველაზე კარგად უნდა იცოდე!!! რა ხდება ეგეთი იქით, ასე რომ ჭიატებს ეს დღეები?.. ხან ჩაქვრება, ხან აინთება!..

გოგო: აბა მე რაღა მახსოვს, პაპა?.. ბოლოს, შემთხვევით გაჩენილმა ხანძრებმა და აფეთქებებმა რომ იმატა, ეგ ახლაც კარგად მახსოვს!.. და კიდევ თვითმკვლელობებმა!.. მეტი არაფერი ისეთი!..

პაპა: შემთხვევით არაფერი ჩნდება!

გოგო: ჩამოფრინდება ბოლო-ბოლო ეგ ოხერი ხომალდიც... სად წავა?.. ჩვენს იქით საით აქვს რო გზა?..

პაპა: ჯანდაბაში!.. იგვიანებს... ვერ ატყობ, რომ სხვანაირად იგვიანებს?.. პირუტყვიც კი გრძნობს რაღაცას! მაგიტომაც არიან ჩუმად! დუმან! როგორც წუთიერი დუმილის დროს დუმდნენ ადრე... მაგრამ ეს უკვე კოსმოსური დუმილია...

გოგო: და უკვე ძროხებიც?

პაპა: და უკვე ძროხებიც!.. *(პაპა ხელისგულებზე იხედება. სიჩუმეს კვლავ დანის რაკუნი არღვევს)*

გოგო: ეგრეა ეტყობა... *(ღუმელზე ქვაბს დგამს და შიგნით დაჭრილ ბოსტნეულს ყრის)*

პაპა: რა ეტყობა?!

გოგო: ...ეგრეა ეტყობა საჭირო! *(გოგო ღუმელში შეშას უკეთებს)* შენ თვითონ არა თქვი, შემთხვევით არაფერი ჩნდება და ხდებაო? ყველაფერი საიდანღაც გამომდინარეობსო?..

პაპა: და ჩვენც რომ...

გოგო: ჩვენც რა?

პაპა: აგერ სიმონი ამბობს...

გოგო: რაო?

პაპა: სიტყვებიო...

გოგო: რა სიტყვებიო?..

პაპა: ძლივს ვიხსენებო!.. აგერ მეც \_ გუშინწინ შეშას ვჩეხავდი და ვერ გავიხსენე...

გოგო: რა ვერ გაიხსენე?

პაპა: რატომ დავჩეხე... მერე კი გამახსენდა, მაგრამ ეგ მერე... სახლში რომ შევბრუნდი!.. გამოვბრუნდი უკან და, ახლა ის დამავიწყდა, სად მივდიოდი!.. მაგ დროს დავიწყე დაგრეხვა... სიმონმა კიდევ, ფეხზე ფრჩხილები მოიჭრა და სახლის წინ დათესა... რომ ვკითხე: „ეგ რას სჩადი-მეთქი“ – „ამოვლენ და შემომღობავენო!“

გოგო: ამოვიდა?

პაპა: ელოდება!

გოგო: ვბერდებით ალბათ!.. აქ დროც კი სხვანაირად გადის!.. ვერ ატყობ?

პაპა*(ფეხზედგება):* ძროხებიც უცებ ბერდებიან!.. ჩემი ჯეკაც თვალსა და ხელს შუა მოხუცდა!.. ალიას ცხვრებიც აღარ კიკინებენ, აღარც ბუზები ბზუიან, კოღოებიც... კიდევ რამდენი რამე გამოვიყოლეთ!! ყველაფერი ჩუმადაა!

გოგო: ამ სიცივეში ბუზი სად ნახე აქ?!

პაპა: მერე კიდევ, ლუსია ხეზე აძვრა და აღარ ჩამოდის... ვინ არ ეხვეწა... ზის და ისე აყურადებს, თითქოს ცას უსმენდეს...

გოგო: ამბობს რამეს?

პაპა: მუნჯადაა ჯერ. სულ ცრემლი კი სდის!

გოგო: ეჰ...

პაპა: გიგო კიდევ, ორ ხელზე დადგა თავდაყირა, ფეხები ჰაერში აიშვირა და ისე დაიარება!

**პაპა დოინჯს იყრის და გოგოს შეჰყურებს.**

პაპა*(მკაცრად)*: შენ უნდა თქვა!... გამოხვალ და ახსნი ყველაფერს!.. სხვანაირად ვერ იქნება!

გოგო: აბა მე საიდან უნდა ვიცოდე ეგეთები, პაპა?! მე აგერ ღუმელზე ქვაბის შემოდგმა ვიცი და მახსოვს!.. კაკლის მორეკვა ვიცი კიდევ!.. ოთახის გამოგვა! ჰა-ჰა - კეცზე მჭადის დაკრობა!.. მეტი რა უნდა ვთქვა და ავხსნა?

პაპა: ვიდრე ეგენიც დაგვიწყებია!

გოგო: და რატომ მაინცდამაინც მე?

პაპა: მაშ ვის ვკითხოთ?! ვითომ ვერ ხვდები რატომ!.. ვინ რა იცის აქ?!.. შენ კიდევ ყველაზე ახალგაზრდა ხარ!.. თან შენ სულ ბოლოს ჩამოფრინდი იქიდან... თან მარტოდმარტო...

გოგო: კი მაგრამ, ბრძენი დაილია აქ?! ჩამოვფრინდი თორემ, მეც დიდი ვინმე ვიყო!.. ვისზე მეტი ვარ აქ ვითომ?!

პაპა: აღარაფერში ვვარგივართ-მეთქი!.. ყველაფერი გვავიწყდება!.. *(პაპა კარისკენ მიდის და იქიდან იყურება)* კარგად იფიქრე, ვიდრე ყველანი დავდუმებულვართ...

გოგო *(აგდებით)*: აღარაფერი მახსოვს!.. .

პაპა: თორემ ვინღა იტირებს პანაშვიდებზე... *(პაპა ცეკვა-ცეკვით გადის)*

**სურათი 2**

**აბოლებული მიწა. ირგვლივ სულ ნანგრევები. გვამები ყრია სხვდასხვა პოზებში. სიჩუმე. ხმა ნანგრევებიდან.**

შვილი *(გამწარებით)*: აააა!!! ვაი!!! მიშველეეეეთ! არავინა ხართ?!

მამა: აქ ვარ, შვილო!.. აგერ!.. შენს გვერდით!

შვილი: მამა? სად აბა? სად?!

მამა: გადარჩი?

შვილი: გადავრჩი?.. კი... მგონი გადავრჩი!.. ააა!!! ვეღარაფერს ვხედაააავ!!!

მამა: ჩემკენ გადმოტრიალდი!.. ეგრე... უჰ!!.. როგორ დაგსისხლიანებია თვალები... სისხლი სულ წურწურით მოგდის ყურებიდან, ცხვირიდან, პირიდანაც...

შვილი: ვკვდებიი!... მიშველეეთ!

მამა: ყვირილით რაღას უშველი?.. გაუძელი, შვილო! შენს თვალებს მაინც არაფერი შეხებია - ორივე მთელი გაქვს!

შვილი: მართლა, მამა?!

მამა: გაუძელი-მეთქი!... წესით მალე ჩვენებიც უნდა გამოჩნდნენ! ლაზარეთშიც გადაგვიყვანენ!.. იქ კიდევ, მხედველობასაც აღგიდგენენ და მოგივლიან.

შვილი: საერთოდ ვეღარაფერს ვხედავ, მამა!!!

მამა: გაუძელი-მეთქი! ჩვენების მოსვლამდე გაუძელი!.. აუცილებლად გვიშველიან! უბრალოდ, შეიძლება, მერე სათვალის ტარება მოგიწიოს!

შვილი: ვაი, ჩემო უბედურო თავოოოო!

მამა: შეიძლება-მეთქი!... დარწმუნებული არა ვარ, შვილო!..

**სურათი 3**

**ღამე. კვლავ ლამფის შუქით განათებული მწირად გაწყობილი ოთახი. გოგო ამჯერად სიმინდს ფშვნის. იქვე შეშის ღუმელი გიზგიზებს. კარზე კვლავ კაკუნია. ასკინკილათი შემოდის პაპა. ფეხზე არაფერი აცვია.**

გოგო*(დარბაზს)*: მეორე საღამოთი პაპა ისევ მოვიდა. ფეხშიშველი. ასკინკილათი შემოვიდა! რომ შემომხედა, ერთი პირობა შუბლი შეკრა, მაგრამ არაფერი თქვა და როგორც ყოველთვის, ახლაც ჯორკოზე ჩამოჯდა.

**პაპა ჯორკოზე ჯდება.**

გოგო*(პაპას)*: რაო, პაპა? მოხდა კიდევ რამე?

პაპა: სხვანაირი ჩანხარ!.. სულ სხვანაირი!..

გოგო*(ღიმილით)*: სხვანაირი?.. მაინც როგორი, სხვანაირი?

პაპა: ეჰ... მაგდენი სიტყვა მახსოვდეს, რაღა მიჭირს... შეცვლილი ხარ შენც! მე კიდევ, აგერ უკვე ფეხზე ჩაცმაც მავიწყდება...

გოგო *(დარბაზს)*: პაპას ფეხებზე დავაცქერდი...*(გულიანად იცინის)*

პაპა: იცინე, ჰო... იცინე!.. ან რა მახტუნავებს ასეთ დროს?

**ღუმელში ისევ შეშა ტკაცუნობს.**

პაპა: რა ვქნათ, გოგო?

გოგო: ვბერდებით კი არა...

პაპა: ჰოოო! ჰოოო! აქაც ვგვარდებით და ვქრებით!

**სურათი 4**

**ისევ აბოლებული მიწა. ნანგრევები. ირგვლივ გვამები ყრია. კვლავ ხმა ნანგრევებიდან.**

შვილი*(გამწარებით)*: მამა, აქამდე შენც ხომ იცი, როგორ მეხვეოდნენ გოგოები!.. ამის მერე ვინ მომეკარება?! სათვალიანი ვის მოვეწონები?!

მამა: შენც მუქი შუშები ჩაისვი, შვილო, ვითომ მზისაა...

შვილი: მუქი?!.. მერე ზამთარში რა ვქნა?!

მამა: ჩვენკენ ხომ ზამთარშიც იცის მზე?..

შვილი: არა!.. ხომ იცი, რანაირიც ვარ?.. თან ეს ტკივილი!! მამა, ისე მტკივა, რომ... იქნებ მომკლა და მომასვენო!!

მამა: ტკივილით მეც ბევრი მტკივა, მაგრამ ჩუმად ვარ!

შვილი: გთხოვ, მამა!!!

მამა: შენი სიკვდილი ჩემი ხელიდან დღეს მაინც ვერაფრით გამოვა...

შვილი: რა დღეა ეგეთი??!

მამა: ეჰ, შენ მხედველობაზე დარდობ, შვილო... მე კიდევ... მე კიდევ ხმას არ „„ვიღებ... არადა...

შვილი: რა არადა?!

მამა: არაფერი!

შვილი: რა არადა-მეთქი! მითხარი!.. მამა!

მამა: არ დამიჯერებ!..

შვილი: მამა! მითხარი, ნუ მაწვალებ!

მამა: რა და... აფეთქების დროს თავი...

შვილი: რა თავი?

მამა: თავი კი არა, სხეული დავკარგე-მეთქი, რომ გითხრა - დამიჯერებ, შვილო?!

შვილი: კაი რა, მამა!.. რეებს ამბობ?!.. რა თავი?!.. თავი თუ დაკარგე, როგორღა მელაპარაკები?!

მამა: თავი კი არა, სხეული-მეთქი!..

შვილი: ბოდავ რაღაცას, მამა!

მამა: ვბოდავ??.. აფეთქების ეპიცენტრთან იმდენად ახლოს ვიყავი, ტალღა შიგ კისერში მწვდა... და თავი მომაგლიჯა!..

შვილი: მამა!!!

მამა: თავი კი არა, სხეული-მეთქი!.. და აქეთ გადმომისროლა, შენ გვერდით!..

შვილი: მამა!.. ეგ უკვე სიგიჟეა!..

მამა: მერე შენც დამიძახე...

შვილი: გაჩუმდი!!

მამა: ჩემი სხეული კი, სადღაც, აქედან ძალიან იქით, შორს გდია... ალბათ უკვე უსიცოცხლო და გულგაჩერებული!

შვილი: მამხნევებ, არა, მამა? მეხუმრები ხომ?!.. მაგარი სახუმარო დრო გამონახე, აი!.. .

მამა: ეჰ...

შვილი: რა ეჰ?!

**სურათი 5**

**ღამე. სახლთან ხალხია შეგროვილი. წრეზე დგანან. შუაში შეშა ყრია.**

გოგო*(დარბაზს სახლის ფანჯრიდან)*: მესამე საღამოს მოედანზე კოცონი დაინთო, მაგრამ ვიდრე დაინთებოდა კაი ხანს იწვალეს. ვერ იხსენებდნენ, როგორ უნდა წაეკიდებინათ ცეცხლი შეშისათვის. არავის აღარ ახსოვდა. ისევ პაპა მოაგზავნეს ჩემთან.

**ხალხს პაპა ეყოფა და ფანჯარას უახლოვდება.**

პაპა: გამო, გოგო, გარეთ!.. რა წესია სულ ეგრე სახლში ჯდომა?! კი არ მოგიტაცებენ!

გოგო: ახლა რაღა გინდათ?!

პაპა: გამო! ცეცხლი მოგვიკიდე, თუ ადამიანი ხარ!.. არ გვინდა მეტი არაფერი!.. შეინახე შენთვის, რაც იცი!.. მხოლოდ ცეცხლი მოგვიკიდე!..

გოგო *(დამცინავად)*: ცეცხლი მოგიკიდოთ?!

პაპა: გამოდი, გამო, ჰო!.. ეგ შაყირობა კიდევ, სხვადროისთვის შემოინახე!.. მოგვეხმარე! ბევრს ხომ არაფერს გთხოვთ?..

**გოგო სახლიდან გარეთ გამოდის და ხალხს უახლოვდება.**

გოგო *(დარბაზს)*: ცეცხლის ანთება კი მახსოვდა. *(უკიდებს შეშას ცეცხლს)* უცებ დავუნთე და დაიწყო: თუ კი რამე გამოყოლილი ძველმანი ნივთი ჰქონდათ, ყველაფერი გამოიტანეს და დაიწყო ყველამ მათი რიგრიგობით ჩაყრა აბრიალებულ კოცონში.

**ხალხი მირბი-მორბის. ცეცხლში სხვადასხვა ნივთებს ყრიან.**

პაპა: უნდა გამოვიგავოთ წარსულისგან!.. ყველაფერი ძველი უნდა მოვიშოროთ!.. პაპაჩემისგან მახსოვს!.. *(პაპა ზევით იყურება)* ახლიდან ვერაფერს დავიწყებთ, წარსულს თუ არ დავივიწყებთო!!

გოგო*(დამცინავად)*: ეგ რეები გხსომებია, პაპა?

პაპა: ეგ კი მახსოვს!.. ეგეთები არასდროს ავიწყდებათ!

გოგო: მერე რა მოხდება?

პაპა: იქნებ გვეშველოს რამე!.. არა! მთლად ზუსტად კი არ მახსოვს, რომ ეგრეა, მაგრამ მაინც!.. ცდა რისი მონახევრეა?

გოგო: ბედის იყო იქ... *(თითსცისკენიშვერს, რომელიც ვარსკვლავებითაა მოჭედილი)*

პაპა: ეგრე იქნება აქაც!

გოგო*(დარბაზს)*: რომ მორჩნენ, უზარმაზარ კოცონს ირგვლივ შემოვუსხედით! *(ყველანი გარს უსხდებიან კოცონს)* უკვე ღამე იდგა! მერე ყველამ ზემოთ აიხედა - დედამიწას ეძებდნენ გაფაციცებული მზერებით ცაში!.. მალევე იპოვეს და ერთდროულად დადუმებულები ააჩერდნენ!.. ძლივს ჭიატებდა!.. ხან უფრო აინთებოდა, ხანაც პირიქით - იქამდე მიბჟუტდებოდა, ყველას გულს უკუმშავდა, მაგრამ მაინც არაფრით ქრებოდა!.. პაპაჩემს გვერდით იჯდა! ისიც ზემოთ იყურებოდა და მძიმედ სუნთქავდა.

პაპა *(გოგოს)*: ნეტა რა უბედურება ხდება ეგეთი იქ?..

გოგო*(დარბაზს)*: ზუსტად ამ დროს მარჯვენა თვალი ამეწვა - თითქოს რაღაც ნამცეცი ჩამივარდა. მოვისრისე! *(ისრისავს ცალ თვალს)*მაინცმეწვოდა!მერე, უცებ მარცხენა თვალიც ამეწვა! ორივე ხელით მოვისრისე. *(ორივე თვალს ისრისავს)*

პაპა*(გოგოს)*: კიდევ კაი, ეგ არავის ავიწყდება!

გოგო: რა?

პაპა: ცრემლი! *(პაპა თვალებზე ხელისგულებს იფარებს ფა სხვებთან ერთად კოცონის გარშემო სხეულებით ნელა ირწევა.)*

**სურათი 6**

**ისევ აბოლებული მიწა. ნანგრევები. ირგვლივ გვამები ყრია. კვლავ ხმა ნანგრევებიდან.**

მამა: დავიფიცებ ყველაფერს, რომ არ ვმასხარაობ, შვილო!

შვილი: რას დაიფიცებ?

მამა: ყველაფერს-მეთქი!.. საწყალი შენი დის ხსოვნას!.. თუმცა იქნებ ცოცხალიცაა! სადაა ახლა ნეტა?..

შვილი: ხომ აცხადებდნენ, მშვიდობიან მოქალაქეებს ხომალდებით გადავიყვანთ იქითო?!

მამა: პირობა იმდენჯერ დაარღვიეს... სანამ ყველაფერი არ მოსპეს, არ მოისვენეს!

შვილი: ხომ გაყავდათ იქამდეც?.. იმდენი გაფრინდა... რა აღარ წაიღეს...

მამა: მოკლედ, გეფიცები-მეთქი!.. თუმცა,ეგ რა საჭიროა?.. ხელის მოძრაობა ხომ შეგიძლია? ისიც ხომ არ გაგიფუჭა აფეთქებამ?...

შვილი: ხელები ორივე მთელი მაქვს!

მამა: ჰოდა, მარჯვენა ოდნავ მარჯვნივ გამოსწი!..

შვილი: კარგი რა, მამა! რა დროს მასხარაობაა?!

მამა: გეუბნები გამოსწიე-მეთქი!!!

შვილი: ხო, კაი!.. ჩემგან მარჯვენა, თუ შენგან?

მამა: რა მნიშვნელობა აქვს!.. აი ეგრე!..

შვილი: მერე?

მამა: რაღა მერე?.. ეს ჩემი შუბლია! ახლა ქვემოთ ჩააცურე, ჩემი ბიჭი...

შვილი: ქვემოთ? ქვემოთ საითკენაა?

მამა: ჰო, ჰო, აი მანდეთ! ცოტათი კიდევ!.. ო! ეგ ჩემი ცხვირია... ტუჩები, ნიკაპი, ყელი... აჰა... მაინც არ გჯერა?!

შვილი: ღმერთო!!!

მამა: დიახაც!..

შვილი: ღმერთო დიდებულო!!!

მამა: ღმერთს თავი დაანებე!.. სადღა ცალია ჩვენთვის!..

შვილი: ეს რა დაგმართნია, მამა!.. როგორ?! მე კიდევ მეგონა ხუმრობდი, ისე მამხნევებდი! კი მაგრამ, შენ რაღა გეშველება, მამა?.. რაღა გეშველება კი არა... თფუი... რა საზიზღრობებს ვკითხულობ!

მამა: მაგაზე ნუღარ იდარდებ... ყველაფერი ხდება!..

შვილი: რა ყველაფერი?!.. ამაზე უარესი რაღა უნდა მოხდეს, მამა?!.. კი მაგრამ სხვები? სად არიან სხვები? ჩვენები?!.. ჯარისკაცები?.. ჰა, მამა?!

მამა: სხვები?.. ეჰ, როგორც ვხედავ, შვილო, მგონი აღარავინაც აღარაა...

შვილი: რაა?!

მამა: ირგვლივ სულ სისხლის გუბეებია, შვილო!..

შვილი: გაჩუმდი!

მამა: შენ ხომ ტკივილს სიკვდილით გინდოდა მორეოდი?

შვილი: მამა!..

მამა: მე კიდევ შენი კი არა, ერთი ბუზის მომკვლელიც ვეღარ ვარ!

შვილი: გაჩერდი!

მამა: ეგ კი არა, შენს ქამარზე ჩემი ნაჩუქარი რევოლვერი ჰკიდია, ხომ გახსოვს?..

შვილი: აგერაა!

მამა: უკვე მე გთხოვ \_ ხელიმოკიდო და თანაგრძნობით გამიხვრიტო შუბლი.

შვილი: არა! არასდროს, მამა! ნუ მავალებ ეგეთ რამეს!

მამა: გთხოვ!

შვილი: კარგად გამიგე, მამა!.. მე ვერ გამოვკრავ ჩახმახს! არც იქნება საჭირო... მალე ჩვენები მოვლენ! და გაგვიყვანენ!

**სურათი 7**

**დილა. ნისლი. პაპა და გოგო გვერდიგვერდ სხედან.**

პაპა: ვინ ხარ?

გოგო: მე ვინ ვარ?

პაპა: ჰო, ვინხარ?!.. ან მე ვინ ვარ?!.. *(პაპა ფეხზე დგება და აქეთ-იქით იხედება)* სად ვართ?!

გოგო: აქ ვართ!.. მაგრამ... უკვე მეც აღარ მახსოვს რაღაცეები!

პაპა: რა არ გახსოვს?

გოგო: მაგალითად... ვინ მყავდა იქ... მგონი მამა... ძმაც... იქნებ არც! დიდი აფეთქებაც ბუნდოვნად მახსოვს... იქნებ არც იყო...

პაპა: მე ცოლს ვეღარ ვიხსენებ - ჩვენთან ერთად ჩამოფრინა, იქ დარჩა, მოკვდა თუ სულ არ მყოლია...

გოგო *(დარბაზს):* მეც წამოვდექი. ერთმანეთის მეტს ვეღარავის ვხედავდით. სულ ნისლი იდგა! მერე ადგილზე დავტრიალდი. ნისლი სულ უფრო ბლანტი ხდებოდა!

პაპა: გზა საითაა, გოგო? *(პაპა ხელისცეცებით დგამს ნაბიჯს ნისლში და იკარგება)*

გოგო*(დარბაზს)*: პაპასკენ გავიწიე, მაგრამ გვიანი იყო. აღარსად ჩანდა... *(ყვირილით)* ეჰეეეიი! პაპაა!!! სად ხააარ?!.. *(დარბაზს)*მაინც არაფერი! არანაირი ხმა და პასუხი! ასე ბარაკამდეც ვერ გავაგნებ! შეიძლება სადმე გადავიჩეხო! ბარაკიც არ მახსოვს, სადაა... არც დასახლება ჩანს. აღარც მოედანი. აღარც პაპა! ირგვლივ სულ ნისლია - გაუვალი, სქელი და უიმედო! პაპააააა!

**სურათი 8**

**ისევ აბოლებული მიწა. ნანგრევები. ირგვლივ გვამები ყრია. კვლავ ხმა ნანგრევებიდან.**

მამა: ჩვენები აღარ მოვლენ, შვილო...

შვილი: შენ არ ამბობდი, მოვლენ და გაგვიყვანენო?!

მამა: ახლაღა ვხვდები, რომ სისულელეა ეგ ყველაფერი!.. ყველა დაიღუპა!

შვილი: მოვლენ!! მართლა მოვლენ და მე ვეტყვი!.. აგერ ნახავ, მამა!.. შენს თავს სასწრაფოდ ლაზარეთში წაიღებენდა შენს სხეულზე... ანდა, თუ ვერ იპოვეს, სხვა თავმოგლეჯილის ტანზე მიაკერებენ!

მამა: გრამაფონში!

შვილი: მემხედველობას დამიბრუნებენ, მამა!.. მართლა მუქ შუშებს ჩავისვამ!.. ზამთარშიც სათვალით ვივლი! შენთან ერთად!

მამა: კაი, გეყოს! .

შვილი: აგერ ნახავ!.. ჩვენ კიდევ ბევრჯერ წავალთ სტადიონზე ფეხბურთის საყურებლად... მზესუმზირას ვიყიდით ბევრს...

მამა: გახსოვს, ბოლოს რომ ვიყავით?

შვილი: მაგას რა დამავიწყებს!.. შენ რომ მსაჯს დედა შეაგინე და გვერდით თურმე მამამისი რომ გეჯდა...

მამა*(სიცილით)*: რა კაი დრო იყო, შვილო!..

შვილი: რას ქვია - იყო?!.. იყო კი არა, კიდევ იქნება! ჩვენები მოვლენ, მამა! შენ ტანს მოგაკერებენ, მე მხედველობას აღმიდგენენ! ზღვაზეც წავალთ! ცურვაში ხომ ისევ მაჯობებ?! სამაგიეროდ, მე უფრო დიდხანს ვყვინთავ...

მამა: გახსოვს, ძლიერი ქარიშხალი რომ ამოვარდა და ჩვენი ლეიბი იმ შენი გოგოებიანად შუა ზღვაში რომ წაიღო?

შვილი: აგერ ნახავ, კიდევ თუ არ წაგვიღებს, მამა!.. თხილამურებზეც დავდგებით! თხილამურები ისევ შენ უნდა მათხოვო. ჩემები, ხომ იცი, როგორი მოკლეა?.. ხან მე დავეშვები, ხან შენ!

მამა: ბოლო დაშვებაზე ფეხი რომ მოგტყდა და მედპუნქტამდე ხელით რომ გათრიე, გახსოვს?

შვილი: რა დამავიწყებს?..

მამა: წელი მთელი კვირა გაკავებული მქონდა!..

შვილი: იქნება! კიდევ იქნება! აუცილებლად იქნება, მამა! აი, ჩვენები მოვლენ და...

მამა: არავინაც აღარ მოვა, ჩემო ბიჭო! ყველაფერი მომსპარია და, მე მგონი, ერთადერთი ვართ, თუ ორად-ორნი, ვინც საერთოდ გადარჩა!..

შვილი: სსსსუ!!!

მამა: აღარ მოვა-მეთქი არავინ!

შვილი: ვიღაც ხომ მაინც გადარჩა?

მამა: მხოლოდ ჩვენ!.. ეს ძალიან ძლიერი აფეთქება იყო, შვილო!.. მაინც მოხდა მოსახდენი!.. ალბათ დააჭირეს იმ ჯანდაბა-ღილაკს!

შვილი: არაადამიანები!!!

მამა: სიარული ხომ შეგიძლია?

შვილი: რა სიარული?

მამა: წამოიწიე! ადე, ადე! გაუძელი!

შვილი: მმმ, ძალიან მტკივა, მამა!..

მამა: არ მიაქციო ყურადღება!.. ადე, ადე! და იცი, რა ქენი?

შვილი: ჰო...

მამა: ჩემი თავი აიღე ხელში!

შვილი: რა შენი თავი, მამა?

მამა: აიღე-მეთქი!

შვილი: ხელში?*(დგება ფეხზე და იღებს თავს)*

მამა: აი ეგრე!.. კარგად მომკიდე... მე ვხედავ გზას და, თუ გასვლაა - ერთად გავალთ!!!

შვილი: ვერაფერს ვხედავ, მამა!

მამა: მე ვიქნები შენი თვალები! პირდაპირ გადადგი ოთხი ნაბიჯი!.. ეგრე!.. ახლა მარცხნივ. ერთი, ორი, სამი... სტოპ!!!

**აკვამლებული ნანგრევებიდან გამოდის სამხედროფორმიანი შვილი ცალი ხელის ცეცებით და მეორე ხელში მამის თავი უჭირავს.**

შვილი: რა ხდება?

მამა: ფეხი არ დაადგა! ვიღაცის მოგლეჯილი ხელია!.. ოდნავ მარჯვნივ და პირდაპირ, ოღონდ ჩემი თავი არ დაგივარდეს! ძალიან ცუდად გიჭირავს!.. წესიერად დამიჭირე! თითები კარგად შემომაჭირე თავზე! მარცხენა ხელიც მოახმარე! რას აცეცებ? აქ არ ვარ?

შვილი: ცუდად ვარ, მამა!

მამა: წავედით!.. თამამად!.. პირდაპირ სამი მოკლე ნაბიჯი!.. ახლა მარცხნივ შეუხვიე!.. ფრთხილად, ამ მუცელგამოფატრულს არ დაადგა ფეხი!

შვილი: ვაი, დედა!..

მამა: რა გაკვნესებს?..

შვილი: აღარ მივედით, მამა?!

მამა: წესით,კი უნდა მივსულიყავით...

შვილი: იქნებ გზა აგვერია?!

მამა: არა... აქაც გვამებია!

შვილი: ბევრი?

მამა: ...ვიდრე წარმომედგინა, იმაზე დიდი აფეთქება ყოფილა!.. უზარმაზარი! მოიცა! წინ ოთხი ნაბიჯი და მერე მარჯვნივ შევუხვიოთ!.. აი ეგრე... აგერ, წყალი მოდის! ონკანი დარჩენიათ ღია!

შვილი: აღარ შემიძლია ასე, მამა!

მამა: ჰოდა, ცივი წყალი დავლიოთ!.. მეც და მალევინე!.. ცოტა შევისვენოთ!.. ჭიქა აგერ დგას, შვილო... ეგ არ წაუღია არავის! მარჯვენა ხელი წინ გაიშვირე!.. ოდნავ მარცხნივ!.. ოოო, კარგია!.. არ გაგივარდეს... ახლა ცოტა დაიხარე!.. ჭიქიანი ხელი არსად გასწიო!.. ზუსტად შენს ქვეშ ონკანია!.. აავსე!.. ეგრე!.. კიდევ ცოტაც!

შვილი: ცივი წყალი!..

მამა: მოსვი და მეც მომასმევინე!.. პირი, ხომ ხვდები სადა მაქვს, შვილო?

**შვილი ჭიქით ავსებს წყალს და მამის თავს ასმევს.**

მამა: კარგი ხარ... მეტი აღარ მინდა!.. გადააგდე ეგ ჭიქა!.. აღარა მგონია, კიდევ ვინმეს გამოადგეს!!

შვილი: იყოს რა!.. იდოს ისევ აქ! *(ჭიქას ონკანთან დებს)* ახლა საით? ღმერთო ჩემო, რა ხდება ეს?!

მამა: რა გაყვირებს?! ანდა იყვირე, მაინც ვერავის გააგონებ.

შვილი: მართლა ყველაფერი აფეთქდა, მამა?

მამა: სულ ყველაფერი!

შვილი: და რა მოხდა ეგეთი?

მამა: ღმერთმა იცის!

**სურათი 9**

**ღამე. ნისლი გაფანტულია. ცა ვარსკვლავებითაა მოჭედილი. გოგო ძირს წევს.**

გოგო*(დარბაზს)*: რომ გამეღვიძა - ძირს ვიწექი... აქაურ მიწაზე... მიწა გრილი იყო, ოდნავ ნოტიო... სულ სხვა სუნი ასდიოდა. ვერ ვიხსენებდი - რისი... ირგვლივ სიჩუმე იდგა. აღარც ნისლი იყო.

**გოგო წამოჯდება.**

გოგო *(იყურება აქეთ-იქით)*: მიმოვიხედე, მაგრამ ვერავინ დავინახე! ჩვენები ალბათ უკვე ბარაკებში არიან შეკეტილი, ალბათ ძინავთ. *(გოგო ფეხზე დგება და ტანსაცმელს იფერთხავს)* სულ დამტვერილი ვიყავი! რომ გავსუფთავდი, ყური მივუგდე. *(გოგო ადგილზე ირინდება)* საერთოდ ვერაფერი ვერ გავიგონე - უცნაური, მუნჯი სიჩუმე იდგა! მერე ღამის ცას ავხედე! როგორც ყოველთვის, ახლაც ვარსკვლავებით იყო მოჭედილი!კაი ხანს ავყურებდი! ყველა ვარსკვლავი ერთდროულად მერეკლებოდა თვალებში! მერე დედამიწას დავუწყე ძებნა! დიდხანს ვეძებდი... ვატრიალებდი თავს აქეთ-იქით. *(იყურება მაღლა და მზერას ხან ერთ მხარეს აღაპყრობს და ხან სხვა მხარეს)* ცასაც ამ ყურებაში თითქოს მელნისფერი შეეპარა და მტრედისფერისკენ გადაიხარა... მელანი... მტრედი... მაინც ვერ ვიპოვე! ერთი, რაც დავინახე - მის ადგილას მხოლოდ ლაქაღა ჩანდა - პატარა, მუქი, ნისლივით, თუ ღრუბელივით ერთი ბეწო ლაქა!! უფრო დავაკვირდი! არა! არ მეშლებოდა - ლაქა იყო მხოლოდ და მორჩა!

**გოგო ადგილზე ცახცახს და უცნაურ მოძრაობებს იწყებს.**

გოგო: ერთიანად გამაცია, მერე გავცხელდი და ყველაფერი ერთდროულად მომინდა: ტირილიც, სიცილიც, სიცოცხლეც, სიკვდილიც!!!

**სურათი 10**

**დაბრმავებულ და სამხედროფარაჯიან შვილს კვლავ მამისთავი უჭირავს ცალ ხელში და წინ მიიწევს.**

შვილი: მორჩა!.. ასე აღარ შეიძლება, მამა!

მამა: რა გინდა?

შვილი: ამ ჩემს სიბრმავეს, საეჭვოდ აღდგენილ მხედველობას, საძაგელ სათვალეს -მირჩევნია, საერთოდ არ მედგას ეგეთი თავი კისერზე!..ვისთვის კი მაგრამ?!.. რისთვის?!

მამა: რეებს ბოდავ?!.. მარჯვნივ გატრიალდი და წინ ექვსი ნაბიჯი!

შვილი: მორჩა-მეთქი!!!

მამა: რა ვთქვი მე, ვერ გაიგე?!

შვილი: მე უკვე ვიცი, რაც უნდა ვქნა, მამა!!

მამა: იარ!!

შვილი: არავითარი ჩვენები აღარ არსებობენ!!.. ესე იგი, აქ ყველაფერი მორჩა, მამა!

მამა: მაგას თუ ხვდები, უკვე კარგია...

შვილი: მოიცა... შენ რომ მაჩუქე, ის დასაკეცი დანა ჯიბეში უნდა მედოს... გულისჯიბეში! *(შვილი ჯიბიდან დანას იღებს)*

მამა: რომელი დანა?!

შვილი: აქაა!.. ვიპოვე!!! ძალიანაც კარგი!.. ისევ ძველებურად მჭრელია!

მამა: რაიმე სისულელე არქნა, შვილო!!

**შვილი ხელის დაქნევით, წკაპუნით ხსნის დანას.**

შვილი: სისულელე მდომოდა, აგერ იარარღი თან მაქვს! რა შემიშლიდა ხელს?

მამა: დაკეცე დანა!

შვილი: იმას, რაც თავიდანვე უნდა მექნა, მამა!!

მამა: რეებს ბოდიალობ?!

შვილი: საერთოდ მოვიჭრი თავს და შენსას დავიდგამ მხრებზე!!!

მამა: რაა??!

შვილი: რა და, რაც გაიგე, მამა!

მამა: სულ გაგიჟდი?!

შვილი: ჩვენ ხომ, რამდენი ხანია, ერთად მოვდივართ \_ მე შენიდან, შენ შენი მამისგან, ის კიდევ უფრო შორი მამიდან!..

მამა: არ გინდა!!

შვილი: ერთი სიყვარულით! ერთი სისხლით! ერთნაირი მიხვრა-მოხვრით! ერთნაირი სურვილებით!..

მამა: არ ქნა!!! არაააა........

შვილი: და ვიტირებ მაინც!.. ბოლოჯერ, მა... ვინმემ ხომ მაინც უნდა იტიროს, ვიდრე ყველაფერი საბოლოოდ დამთავრებულა?..

**შვილი საკუთარი თავის მოჭრას იწყებს. იდგამს მხრებზე მამის თავს საკუთარი მოჭრილი თავის მაგიერ.**

შვილი:„ასე უფრო გაადვილდება ცხოვრება!..“„ეს რა ქენი, შვილო?..“„ჩვენ ერთად გადავრჩებით! ერთხორც და ერთსულ!...“„როგორ კი მაგრამ?..“„მე ხომალდს ვიპოვი...“„მერე?...“„მართვა ხომ იცი?..“„მერე?..“„ხელები ჩემი იყოს!..“

**მამისთავიანი შვილი თამამად მიაბიჯებს.**

**სურათი 11**

**დილა. აქა-იქ ბარაკები.**

გოგო*(დარბაზს)*: სადღაც ყურის ძირში მამალი აყივლდა.

ყივილი: “იყოდაარაიყოოოოო!!!”“იყოდაარაიყოოოოო!!!”

გოგო: ყური მივუგდე. მამალი იყო რო?.. ძალიან ახლებურად და სხვანაირად ყიოდა. სულ სხვა ხმით და გაბმულად. ყიოდა და არ ჩერდებოდა.

ყივილი: “იყოდაარაიყოოოოო!!!”“იყოდაარაიყოოოოო!!!”

გოგო: რა მექნა?... ყველაფერს ვაკვირდებოდი: აგერ ბარაკები, მძინარე ბარაკები, ადამიანებიანი ბარაკები - ერთნაირები, დაბლები, ახლები!.. მერე აქაურ ჰორიზონტს გავხედე - მთებიც სხვანაირები იყო! გორაკებიც! ხეობაც! მერე ძაღლი აყეფდა! უცნაურად ყეფდა! ისიც სულ სხვანაირად.

ყეფა: “აღარვარ!... აღარვარ!”“აღარვარ!... აღარვარ!”

გოგო: ძაღლი იყო რო?

ყეფა: “აღარვარ!... აღარვარ!”“აღარვარ!... აღარვარ!”

გოგო: მერე ერთ-ერთი ბარაკიდან ვიღაც გამოვიდა და გვერდით ფიცრულში შეაბიჯა. *(ერთ-ერთი ბარაკიდან ვიღაც გამოდის და ფიცრულში შედის)* ვერ ვიცანი. იმას მეორე მოჰყვა. წყაროსკენ გაუყვა. სხვანაირი კოკა ეჭირა*(მეორე ბარაკიდან ქალი გამოდის კოკით მხარზე დამიდის)* კოკა იყო რო?.. და თვითონაც უცნაურად გამოიყურებოდა. დასახლება იღვიძებდა!

ყივილი: “იყოდარაიყოოოო...”“იყოდარაიყოოოო...”“იყოდარაიყოოოო...”

გოგო: აქ უკვე ყველაფერი სხვანაირი იყო და სხვა სუნი ასდიოდა!!!

ყეფა: “აღარვარ!... აღარვარ!”“აღარვარ!... აღარვარ!”

გოგო: თვალები მთელი ძალით დავხუჭე და უცებ ძალიან შემეშინდა! მაინც ყველაფერს ვხედავდი!*(თვალებზე ხელისგულებს იფარებს)* გაკვირვებულმა ქუთუთოები ფრთხილად მოვისინჯე - თვალები აშკარად დახუჭული მქონდა! შიშმა კინაღამ სუნთქვა შემიკრა!.. ფრთხილად მოვისვი ლოყებზე ხელი!.. ნიკაპზეც, ცხვირზეც, წარბებზე, საფეთქლებზე! *(იმეორებს ამ მოძრაობებს)* შემდეგ შუბლზე ავიცურე!.. და ვიდრე მოულოდნელობისგან ერთიანად ამაცახცახებდა, კიდევ ერთხელ გავიგონე.

ყივილი: “იყოდარაიყოოოო...”

ყეფა: “აღარვარ!... აღარვარ!”

გოგო: შუბლზე... მესამე თვალი მქონდა ახელილი... და იქიდან ცხარეზე ცხარე ცრემლი მდიოდა!!!

**აცახცახებული გოგო დარბაზისკენ ტრიალდება და შუბლიდან ანათებს. თავს აქეთ-იქით ატრიალებს. შუბლიდან გადმომდინარი სხივი ყველაფერს ეხება.**

**ზემოდან ისმის მკვეთრი ზუზუნ-ზრიალის ხმა. სცენაზე კოსმოსური ხომალდივით (საფრენი აპარატი) ეშვება და იქიდან მამისთავიანი შვილი გადმოდის.**

ყივილი: “იყოდარაიყოოოო...”

ყეფა: “აღარვარ!... აღარვარ!”

ყივილი: “იყოდარაიყოოოო...”

ყეფა: “აღარვარ!... აღარვარ!”

**ფარდა.**